دّيت نوط (لعنوان لأصلي デスノート Death Note بمعنى لكناش د لموت) هيّا سيرية د لمانݣا جاپونية مألفها لمانݣاكا تسوݣومي أوبا، ؤ تنشرات ف مجلة د ويكلي شونن دجامپ من دجنبر 2003 حتال ماي 2006. لقصة د ديت نوط كاتعاود علا واحد لعزري جاپوني عبقاري سميتو ياݣامي لايت 夜神 月 (ؤلا رايطو كيما كاتّنطق ب جّاپونية) لقا دفتار مكتوب علا غلافو ب نّݣليزية Death Note (دفتار ؤلا كناش د لموت)، ؤ كتاشف بلي هاد دّفتار عندو قدرة سحرية باش يقتل أي شخص، يلا لواحد كتب سميتو ؤ كان شايف وجهو قبل. هاد دّفتار كان أصلا ف لملكية ديال رب د لموت (ب جّاپونية شينيݣامي)، سميتو ريوك リューク لي عايش ف عالام ديال شّينيݣامي ؤ كيراقب شنو كيطرا ف لعالام د بنادم حيت جاه لمالال ؤ بغا يقصّر ؤ يدوّز لوقت، ؤ من بعد كينزل ل لعالام د بنادم ؤ يتلاقا معا لايت. لايت غادي يخدّم دّيت نوط باش يبدا يقتل لمجرمين ؤ يرد لعالام آمن كتر، علا حساب تّصور ديالو، ولاكين معا لوقت ولّات عندو عوقدة د رّب، يعني ولا كيحساب ليه راسو بلي عندو لحق باش يقرر شكون ف بنادم لي مزيان ؤ شكون لي شرير ؤ كيستاحق لموت، ؤ بلي أي واحد كيعارضو ؤلا كيحاول يحبسو من تحقيق لأهداف ديالو، حتا هوا كيستاحق لموت.